Na temelju članka 5. Odluke o davanju na korištenje javnih površina na području Grada Makarske («Glasnik Grada Makarske» broj: 15/16, 3/17 i 14/22) te Zaključka o raspisivanju Javnog natječaja za davanje na korištenje javnih površina za postavljanje stanica za punjenje i najam električnih romobila Klasa: 053-01/21-01/695, Ur.broj: 2181-6-05-04-22-18 od 21. srpnja 2022. godine Gradonačelnik Grada Makarske dana 27. srpnja 2022. godine, objavljuje

**J A V N I    N A T J E Č A J**

**za davanje na korištenje javnih površina za postavljanje stanica za punjenje i najam električnih romobila**

I.

Grad Makarska raspisuje javni natječaj zadavanje na korištenje javnih površina za postavljanje stanica za punjenje i najam električnih romobila.

II.

Javne površine za postavljanje stanica za punjenje i najam električnih romobila daju se na lokacijama kako slijedi:

* javna površina kod hotela Osejava,
* javna površina kod ulaza u park «Peškera» - kod Arbuna,
* javna površina kod zgrade OTP banke (zgrada bivše Splitske banke),
* javna površina na šetnici kod hotela PLACES (neposredno uz kat. čest. zem. 2774 k.o. Makarska –Makar).

III.

Na svakoj javnoj površini može se postaviti jedna stanica za punjenje i najam električnih romobila maksimalnih dimenzija 5,00 m x 1,50 m, odnosno osam (8) električnih romobila po stanici.

Punjenje električnih romobila na stanici mora biti izvedeno kao automatizirani sustav stanica s punjačima ugrađenim u parkirne stalke za punjenje i najam električnih romobila kako bi se korisnicima osiguralo nesmetano korištenje i konstantnu napunjenost baterija kao doprinos održivom komunalnom redu tijekom turističke sezone. Parkirni stalci trebaju biti integrirani sa softverskim rješenjem za najam i povrat električnih romobila te omogućiti automatsko zaključavanje romobila uz odjavu putem mobilne aplikacije.

Korištenje sustava treba biti omogućeno putem mobilne aplikacije za android i iOS koja mora omogućiti najam električnih romobila uz plaćanje putem kreditne kartice.

Korisnik javne površine za postavljanje stanica za punjenje i najam električnih romobila – u daljnjem tekstu Ponuditelj, mora osigurati minimalno jednu osobu na terenu za kompletno održavanje sustava stanica za punjenje električnih romobila, održavanje samih električnih romobila te održavanje mobilne aplikacije.

Kontrola sustava u smislu održavanja je minimalno dva puta tjedno, odnosno po potrebi i interventno. Održavanje sustava podrazumijeva fizičku kontrolu tehničke ispravnosti stanica, parkirnih stalaka, punjača i električnih romobila, te po potrebi servis istih.

Ponuditelj je dužan osigurati korisničku službu putem mobilne aplikacije i elektroničke pošte.

Sustav treba omogućiti povrat unajmljenog električnog romobila na bilo koju stanicu za električne romobile koje su predmet ovog natječaja.

IV.

Ponuditelj mora koristiti javne površine na način da se ne ometa prolaz pješaka i vozila uz lokacije koje su dodijeljene na korištenje.

Ponuditelj je dužan dostaviti informativne letke s uputama za korisnike usluge sukladno važećem Zakonu o sigurnosti prometa na cestama.

Ponuditelj je obvezan sklopiti policu osiguranja od odgovornosti prema trećim osobama za čitavo vrijeme korištenja javne površine čiju je presliku dužan dostaviti 10 dana od izvršnosti rješenja o davanju na korištenje javnih površina za postavljanje stanica za punjenje i najam električnih romobila.

V.

Javne površine daju se za ljetno razdoblje od 1. svibnja do 30. rujna, na rok od 3 godine. Ponuditelj je u obvezi početi sa obavljanjem djelatnosti najkasnije 10 dana od izvršnosti rješenja o davanju na korištenje javnih površina za postavljanje stanica za punjenje i najam električnih romobila.

VI.

Početna godišnja naknada-porez na korištenje javnih površina utvrđuje se u iznosu od 375,00 kuna za jedan električni romobil, odnosno 12.000,00 kuna za sve četiri bazne stanice.

VII.

Jamčevina za sudjelovanje u Javnom natječaju utvrđuje se u iznosu od 18.000,00 kuna, a uplaćuje se na poslovni račun Proračun Grada Makarske, otvorenog kod Hrvatske poštanske banke broj **HR4123900011824900000, poziv na broj: 68 7706 – OIB, s obveznom naznakom «jamčevina za električne romobile».**

VIII.

Pravo sudjelovanja na Javnom natječaju imaju pravne i fizičke osobe registrirane za djelatnost koja će se obavljati na lokaciji iz natječaja.

IX.

Natječaj se provodi prikupljanjem pisanih ponuda koje obvezno moraju sadržavati:

1. osnovne podatke o pravnoj ili fizičkoj osobi koja se natječe, s naznakom sjedišta odnosno prebivališta, preslik osobne iskaznice za fizičku osobu, OIB, broj žiro računa (IBAN), naziv poslovne banke, broj telefona;
2. dokaz da je ponuditelj fizička ili pravna osoba upisana u sudski ili obrtni registar sa registriranom djelatnošću, a koji ne smije biti stariji od 60 dana od dana raspisivanja Javnog natječaja;
3. ponuđeni godišnji iznos naknade-poreza za korištenje javnih površina, ne manji od propisane početne godišnje naknade-poreza;
4. dokaz o uplaćenoj jamčevini;
5. dokaz o traženoj tehničkoj specifikaciji (dokumentacija iz koje je vidljivo da nuđeni sustav udovoljava specifikacijama iz točke III. natječaja) – potrebno je dostaviti tehničku specifikaciju opreme u kojoj je vidljivo da se radi o potpuno automatiziranom sustavu stanica s punjačima ugrađenim u parkirne stalke za punjenje i najam električnih romobila kako bi se korisnicima osiguralo nesmetano korištenje i konstantnu napunjenost baterija. Parkirni stalci trebaju biti integrirani sa softverskim rješenjem za najam i povrat električnih romobila te omogućavati automatsko zaključavanje romobila uz odjavu putem mobilne aplikacije;
6. izjava da ponuditelj ima minimalno dvije (2) godine iskustva u obavljanju djelatnosti najma električnih romobila;
7. izjava o prihvaćanju uvjeta natječaja;
8. dokaz o poslovnom ugledu i stručnoj sposobnosti – minimalno dvije (2) potvrde jedinice lokalne samouprave u RH kojima se dokazuje da je na području istih ponuditelj implementirao sustav baziran na stanicama sa stalcima i punjačima, te da uredno koristi dodijeljene javne površine. Potvrda treba obvezno sadržavati kontakt podatke za provjeru o navedenom. Potvrda koja ne sadrži kontakt podatke za provjeru smatrat će se da ista nije dostavljena;
9. izjavu da se najam električnih romobila provodi putem mobilne aplikacije za android i iOS, te da mobilna aplikacija omogućuje plaćanje usluge najma električnih romobila putem kreditne kartice;
10. izjavu da ponuditelj ima osiguranu korisničku službu putem mobilne aplikacije i elektroničke pošte;
11. izjava da će ponuditelj na zahtjev Grada Makarske ograničiti brzinu kretanja električnog romobila;
12. podatke o bonitetu – obrazac BON 2 ili SOL 2 (ne stariji od 30 dana do dana objave javnog natječaja);
13. potvrda Grada Makarske, Upravnog odjela za financije, proračun i naplatu potraživanja da ponuditelj nema nepodmirenih dospjelih dugovanja prema Gradu Makarska, a koja nije starija od 30 dana od dana raspisivanja javnog natječaja;
14. potvrda nadležne Porezne uprave o nepostojanju dospjelog duga po osnovi javnih davanja o kojima službenu evidenciju vodi Porezna uprava, ne stariji od 30 dana od dana objave javnog natječaja;

X.

Tražena dokumentacija prilaže se u izvorniku ili ovjerenom presliku, uvezana u jedinstvenu cjelinu te ručno numerirana. Ponuda, kao i svi prilozi i dokazi traženi točkom IX. ovog natječaja, moraju biti na hrvatskom jeziku i latiničnom pismu. Dokumentacija koja nije na hrvatskom jeziku i latiničnom pismu smatra se da nije ni priložena i takva se ponuda smatra nepotpunom.

XI.

Ponude se dostavljaju na adresu:

GRAD MAKARSKA

21 300  M a k a r s k a

Obala kralja Tomislava 1

u zatvorenoj omotnici, s naznakom: «Povjerenstvo za provođenje natječaja za najam električnih romobila - NE OTVARAJ », preporučeno poštom ili u pisarnicu Grada Makarske.

Na omotnici se mora naznačiti naziv i sjedište, odnosno ime i prezime te adresa ponuditelja.

XII.

Ponude moraju biti zaprimljene u pisarnici Grada Makarske najkasnije do 04. kolovoza (četvrtak) 2022. godine do 12,00 sati, bez obzira na način dostave. Ponude zaprimljene u pisarnici Grada Makarske nakon navedenog roka, bez obzira na koji su način i u koje vrijeme poslane, smatraju se nepravodobne.

XIII.

Ponude se otvaraju u zgradi Grada Makarske u Makarskoj, Obala kralja Tomislava 1, u Gradskoj vijećnici Grada Makarske dana 04. kolovoza (četvrtak) 2022. godine u 13,00 sati. Otvaranju ponuda mogu pristupiti ponuditelji osobno, zakonski zastupnici ponuditelja ili opunomoćeni predstavnici ponuditelja uz predočenje ovjerene punomoći.

XIV.

Nepravovremeno dostavljene i nepotpune ponude neće se uzeti u razmatranje.

XV.

Povjerenstvo zapisnički utvrđuje broj zaprimljenih ponuda te nakon toga, u odvojenom postupku, na temelju zapisnika o pregledu i ocjeni ponuda između pravovremenih i potpunih ponuda koje udovoljavaju uvjetima natječaja utvrđuje najpovoljniju ponudu, primjenom kriterija najviše ponuđene godišnje naknade-poreza na korištenje javnih površina.

Ako je podneseno više ponuda koje udovoljavaju uvjetima natječaja, koje su istovjetne glede ponuđenog iznosa naknade-poreza, Povjerenstvo će pozvati takve ponuditelje da, u ostavljenom roku, podnesu novu ponudu o visini poreza koji nude.

XVI.

Ponuditeljima koji nisu uspjeli u postupku javnog natječaja jamčevina se vraća u roku od 15 dana od dana okončanja postupka natječaja u nominalnom iznosu i bez kamata.

XVII.

Ponuditelju čija je ponuda prihvaćena, plaćena jamčevina će se uračunati u porez na korištenje javne površine.

XVIII.

Ponuditelj koji nakon donošenja odluke Povjerenstva o prihvatu njegove ponude, odustane od korištenja javne površine gubi pravo na povrat jamčevine, te će Grad Makarska raspisati ponovljeni natječaj.

XIX.

Na temelju odluke Povjerenstva o izboru najpovoljnije ponude Upravni odjel za razvoj Grada donijet će u roku od 15 dana od dana odluke Povjerenstva rješenje o korištenju javne površine.

XX.

Na rješenje o korištenju javne površine može se staviti prigovor gradonačelniku Grada Makarske. Odluka gradonačelnika po prigovoru je konačna.

XXI.

Ponuditelj koji je ostvario pravo korištenja javnih površina dužan je priložiti ovjerenu bjanko zadužnicu na iznos od 50.000,00 kuna, s time da je osoba ovlaštena za zastupanje jamac platac. Bjanko zadužnica služi kao instrument osiguranja plaćanja poreza na korištenje javnih površina i udovoljavanju uvjeta natječaja. Grad Makarska ima pravo naplatiti bjanko zadužnicu u slučaju da Ponuditelj ne plati porez na korištenje javne površine ili se tijekom izvršenja rješenja o korištenju javne površine na bilo koji način utvrdi da Ponuditelj svojim sustavom ne udovoljava traženim tehničkim specifikacijama iz točke III. ovog natječaja.

XXII.

Grad Makarska zadržava pravo poništiti javni natječaj bez obrazloženja i pri tome ne snosi nikakvu odgovornost prema ponuditeljima.

XXIII.

Ovaj Javni natječaj se sa današnjim danom objavljuje na mrežnim stranicama Grada Makarske [www.makarska.hr](http://www.makarska.hr) te na oglasnoj ploči Grada Makarske.

KLASA: 053-01/21-01/695

URBROJ: 2181-6-05-04-22-19

Makarska, 27. srpnja 2022.

GRADONAČELNIK

dr.sc.Zoran Paunović